Romi lipientlean ubem zalolem Konknnichem ghor, itlea kalla uprant azun-ui mozbut asa hacho konnacheanuch dubav gheunk zainam. Punn tem mozbut urche khatir zannim apnnanchem jivituch hea Konknni ghorache mozbut khambe kele, tantum manadik Prabhakar Tendulkaracho-i aspav asa. Parabhakar Tendulkaracho zolm' Junache 4ter, 1934 vorsa Mhapxeam xarant zalo.
 1954 vorsa, Purtugez kallar thaun Romi lipientlean Konknnichi seva korunk Prabhakar-baban panvlam ubarlim. A Vanguarda hea Purtugez-Konknni satolleacho, Romi lipiechea bhagacho 1954 tem 19664 meren to sompadpi aslo.
 Niz Gõykar mhonn tachea kallzant zo Konknnicho mog xiztalo, to tannem 1979 vorsa Gõykar hem Romi lipientlem svotachem ani svotontr satollem suru korun ugddapo kelo. Gõyak Ghottok Raj favo zaunchea ani Konknni Gõychi Rajbhas zaunchea hetun suru kelolea Gõykar-acho, heo don-ui magnneo zoddun gheunk xinvacho vantto asa.
 Hea xivay, Romi lipientlean tednam uzvadda yetolea Gõycho Pormoll ani Gõycho Porzoll him masikam sompadit korunk, Parbhakar-bab umedin ani khoxalkayen aplo moladik vell khorchitalo tachem girest sarem zaun, az Konknnichi Romi lipi pallam-mullamni ghott zalea hachem xrey taka favo korinastanam koxem ravum yeta?
 Konknni khatir tachea angant aslelem bollgem polleun, Konknni Gõychi Rajbhas korpache chollvollent Konknni Porjecho Avaz (KPA) hachea Mhapxeam fantteacho taka odheokx kelo. Tednam, tust-tokhnnay korche tankin tannem Mhapxemchem xar Konknnichea mogan jitem-jivem kelem, ani Konknni chollvollik odikuch nett ailo ti gozal konnacheanuch visrunk zainam.
 Konknniche Romi lipientlea sogllea borovpiancho ekvott ascho hem aplem sopon khorem korunk, 1979 vorsa tannem Konknni Kendr (Gõy) hi sahitik sonvstha ghoddli. Konknniche Romi lipiek nit mellche khatir, 1989 vorsa sthaplole Dalgado Konknni Akademi-cho (DKA) to-ui ek Sthap'pi Vangddi ani ticho Poilo Bhanddari zauncho man taka magonastanam favo zalo.
 Rangmachi, Gulab, Tin Tiatr, Sat Prosn, Kotha Ghons, Oso ho Sonvsar, Jinneche Rong him girest sahityan bhorlolim kotha ani tiatrachim pustokam boroun ani uzvaddaun tannem Konknni sorospotichea golleant ghalunk zai toslich mall ghali. Nibon'd, Lhan Kotha, Kovita jeo to adim potram-masikancher boroytalo tachi sahitik ruch azun-ui vachpianchea monanche jibancher gollta, ani porot-ui tosle sahityache prokar tachea penantlean vhanvun apnnak vachunk mellche mhonn vachpi otrektat.
 Parabhakar-bab dhondean ek chhap'pi. Mhapxeam xarant tachea dhoniponna khal Dalesh Printers nanvacho chhapkhanno azun-ui cholta. Ho chhapkhanno tannem aple duddvanche tizorent bhor ghalunk vaporche bodlek, chodd pavtti Romi lipientle Konknni sahityache tizorent bhor ghalunk vaporla. Hea chhapkhanneantlean tannem novea tornnateanchim ani borovpianchim Romi lipintlim zaitinch pustokam sudraun-nivllaun uzvadda haddlim. Tantuntlean tannem Romi lipiechi buniyad Konknni bhaxent anik-ui mozbut keli. Konknni bhaxek borovpi toyar kele. Hem bhag soglleancheach vantteak yenam, punn Prabhakar-baba oslea bhagi mon'xam khatiruch rakhun dovorlolem asta.
 Romi lipientlean uzvadda ailolem sahitya fokot Romi vachpi loka purtench urlolem taka naka aslem. Dekun fuddarache lamb nodren tannem, Romi lipientli sahitik borpavoll Devonagorint lipeontor korun odik lokam meren pavoyli.
 Jivitant koslich axea ballginastanam Konknni bhaxek ani Gõyche sonvskrutayek vortea-molachem tannem yogdan dilolea khatir, 2003 vorsa taka Thomas Stephens Konknni Kendracho protixtthecho Pri. Antonio Pereira Puroskar favlo. Romi lipientlean Konknni khatir tannem zo jivitbhor promannikponnan vavr kelo, tache khatir Dalgado Konknni Akademin (DKA) taka 2006 vorsa Mons. Dalgado Puroskar bhettoun tacho vavr fukott vochunk nam mhonn sobhemazar kollit kelem.
 Konknni bhaxek, kherit toren Romi lipientlean tola-molachem yogdan dilem dekun, Akhil Bharoti Konknni Lekhok Sommelon, Akhil Gomantak Nabhik Samaj, Lions Club of Mapusa City, Mhapxem Sarvojanik Gonnes Mohatsov Mondoll ani Konknni Bhaxa Mondoll-an tacho favo tea vellar bhouman kelo. 